Minst 35 omkom i bussbrann i Kina
Minst 35 mennesker skal ha omkommet i en brann som startet da en buss kjørte inn i autovernet på en motorvei i provinsen Hunan i Kina, melder AP. Svære røykskyer steg opp fra den utbrente bussen, viser videoopptak fra stedet. Ifølge lokale myndigheter var det totalt 55 personer i det som omtales som en langdistansebuss. 11 personer ble skadd, melder nyhetsbyrået Xinhua. Skadeomfanget til disse er ikke kjent.En overlevende passasjer forteller at sjåføren ikke klarte å åpne bussdøren. Selv kom den overlevende seg i sikkerhet ved å knuse et vindu med et brannslokkingsapparat. Politiet mener at utforkjøringen førte til oljelekkasje, som igjen bidro til den voldsomme brannen. Ingen andre kjøretøy skal ha vært involvert i ulykken. Bussjåføren, en mann i 40-årene, er pågrepet, opplyser politiet i Hunan. I Kina mister hvert år over 250.000 mennesker livet i trafikkulykker, ifølge tall fra Verdens helseorganisasjon. Utslitte sjåfører, dårlig vedlikehold på kjøretøy og hindringer i veien får generelt skylden for de hyppige trafikkulykkene i landet, skriver AP
55 personer skal ha vært om bord i bussen da den kjørte inn i et autovern og begynte å brenne, melder den kinesiske statskanalen.